Drie vas oor moord op Mosambiekse manDie voorblad van die Sunday Times van 19 April 2015 met die foto’s van die aanval op Emmanuel Sithole. Die foto’s is deur James Oatway geneem. Foto: http://www.thepaperboy.com/ Lt.kol. Lungelo Dlamini, polisiewoordvoerder, het gesê die verdagtes is Sondagaand in hegtenis geneem. Daar is tydens die inhegtenisname op bewysstukke beslag gelê en die polisie is nog op soek na ŉ vierde verdagte. Sithole (35) is die naweek in ŉ straat in Alexandra met ŉ mes doodgesteek. Grafiese foto’s van drie mans wat Sithole aanval, het Sondag op die Sunday Times-koerant se voorblad verskyn. Die foto’s het ŉ opskudding op sosiale media veroorsaak en verskeie gebruikers het ŉ beroep op die polisie gedoen om spoedig die moordenaars vas te trek. Sithole se moord vorm vermoedelik deel van die vlaag xenofobiese aanvalle wat die afgelope twee weke deur die land spoel. Malusi Gigabe, minister van binnelandse sake, het Sondag aan verslaggewers in Pretoria gesê meer as 300 mense is tot dusver in hegtenis geneem in verband met die aanvalle op buitelanders en die plundering van winkels. Koning Goodwill Zwelithini het intussen versoek dat ŉ imbizo Maandag by die Moses Mabhida-stadion in Durban gehou word om die xenofobiese aanvalle te bespreek. President Jacob Zuma het Saterdag ŉ amptelike besoek aan Indonesië afgestel om aandag aan die xenofobiese geweld te gee. Die drie verdagtes sal Dinsdag in die Alexandra-landdroshof verskyn op aanklag van moord.